laion/Wikipedia-Exotic huggingface dataset:
ארנסט, נסיך הוהנברג

ארנסט אלפונס פרנץ איגנאץ יוזף מריה אנטון, נסיך הוהנברג (בגרמנית: Ernst Alfons Franz Ignaz Joseph Maria Anton von Hohenberg; 27 במאי 1904 - 5 במרץ 1954) היה בנם של פרנץ פרדיננד, ארכידוכס אוסטריה וסופיה, דוכסית הוהנברג, אשר רציחתם בסרייבו ב-1914 הובילה למלחמת העולם הראשונה. ארנסט נולד ב-27 במאי 1904 בטירת קונופישטה, 50 ק"מ מדרום לפראג. אביו היה פרנץ פרדיננד, ארכידוכס אוסטריה ואמו הייתה סופיה, דוכסית הוהנברג. הוא היה בנם השלישי. חרף העובדה שאביו היה יורש העצר של האימפריה האוסטרו-הונגרית, ואמור היה לרשת את התואר קיסר אוסטריה ומלך הונגריה עם מותו של הקיסר המזדקן פרנץ יוזף הראשון, הרי שארנסט ואחיו היו מנושלים מכל זכות לרשת אי פעם את הכתר, כיוון שהוריהם היו נשואים בנישואים מורגנטיים. ארנסט ירש עם לידתו את התואר "נסיך הוהנברג" מאמו. הוריו צפו עבור ילדיהם חיים נורמליים ורגילים של אצולה כפרית. אחותו סופיה העידה מאוחר יותר שהם חינכו אותם לדעת שהם אינם מיוחדים. הם השקיעו בהם זמן רב, ופרנץ פרדיננד שמח במיוחד על כך שבניו יוכלו בעתיד להינשא מאהבה בלבד, ולא נישואים פוליטיים לבן אצולה. ב-28 ביוני 1914 נרצחו הוריו ביריות בידי קבוצת לאומנים בוסנים וסרבים, רצח אשר הוביל למלחמת העולם הראשונה. אחד הרוצחים, נדלקו צ'ברינוביץ', שלח מכלאו מכתב אל הילדים ובו ביקש את סליחתם על שגזל מהם את הוריהם. אחיו של ארנסט, הדוכס מקסימיליאן כתב מכתב תשובה בו הודיע לצ'ברינוביץ' שהוא סולח לו. אחותו סופיה חתמה על המכתב, אולם ארנסט סירב לחתום עליו. ארנסט ואחיו עברו לידי ידיד של הוריהם, ולאחר מכן לידי סבתם החורגת הארכידוכסית מריה תרזה. שר הטקס הקיסרי הנסיך ממונטנובו, אשר היה אויב מושבע של פרנץ פרדיננד וסופיה, דאג גם להשפלתם של שלושת היתומים שלהם. הוא דאג שייאסר עליהם להשתתף בלוויה, ואף ניסה ללא הצלחה לאלץ אותם לשלם את העלות שלה מכספי הירושה שלהם. בעקבות סיום מלחמת העולם הראשונה ב-1918, ביטול המונרכיה ופירוק האימפריה האוסטרו-הנגרית, הוחרמו מרבית נכסיהם בידי ממשלת צ'כוסלובקיה, והם עברו לגור בטירת ארססטן בדרום אוסטריה. הוא היה פעיל בתנועה מלוכנית, ועמד בקשר הדוק עם אוטו, נסיך הכתר של אוסטריה. כמו כן הוא היה חבר במיליציית היימווהר ("משמר הבית"). בעקבות מעצרו של צעיר יהודי בשם לבנשוס שזרק לבנה על חלון ראווה של מטה נאצי בווינה, והחשש שיוטל עליו עונש חמור, הגיע ארנסט לווינה וזרק לבנה על אותו חלון ראווה. לאחר שנעצר אמר: "אתם אומרים לתלות את לבנשום על שניפץ את חלון הראווה עתה תתלו גם את הנסיך פון־הוהנברג". הוא ואחיו מקסימיליאן, התנגדו לאנשלוס. ב-14 במרץ 1938 נשלחו יחד למחנה הריכוז דכאו. הם הועסקו בעבודות משפילות שנועדו לשבור את רוחם, אולם נשאו אותם באורך רוח ובעליזות, והיו ביחסים חבריים עם מרבית האסירים. אשתו של מקסימיליאן נפגשה עם הרמן גרינג, והצליחה לפעול לשחרורו לאחר חצי שנה. ארנסט לעומת זאת הועבר למחנה אחר ושוחרר רק ב-1943. עם זאת, 20,000 דונם מנכסי בית הוהנברג הופקעו בידי הנאצים. לאחר מלחמת העולם השנייה הצליחו האחים לפעול להחזרת חלק מהנכסים. ארנסט נפטר ב-5 במרץ 1954 בגיל 49, כתוצאה מהשפעות מאחרות של ההתעללות שעבר בידי הנאצים. ב-25 במאי 1936 נישא ארנסט בווינה למריה תרזה ווד (1910-1985) אשר ילדה לו שני בנים: פרנץ פרדיננד (1937-1978) ארנסט גאורג (נולד ב-1944) מדיה וקבצים בנושא ארנסט, נסיך הוהנברג בוויקישיתוף ארנסט, נסיך הוהנברג, באתר "Find a Grave" (באנגלית) הרצח בסאראיובה, הצפירה, 30 ביוני 1914 פרשת עינוייו של הנסיך פון הוהנברג, הצופה, 21 בדצמבר 1939 מחנה ההסגר בדאכאו, הצופה, 16 באוגוסט 1938
מתיו גלייבי

מתיו גלייבי (באנגלית: Matthew G. Glavy) הוא קצין בדימוס בדרגת לוטננט גנרל, בתפקידו האחרון כיהן כמפקד הפיקוד האסטרטגי חיל הנחתים וכסגן לענייני לוחמת מידע של מפקד חיל הנחתים. גלייבי סיים ב-1986 תואר ראשון בהנדסת מערכות אקדמיה הימית של ארצות הברית והתגייס לחיל הנחתים. סיים קורס טיס והוכשר כטייס מסוקי תובלה CH-46 סי נייט. שירת בטייסות המסוקים 261 ו-265, שימש קצין מבצעים בכנף הנחתים הראשונה ופיקד על טייסת המסוקים 265 בעת שהוצבה בעיראק. הוא שירת כטייס מסוקי מארין 1 ומפקד טייסת הנחתים הראשונה, האחראית על הטסת נשיא ארצות הברית, סגן הנשיא, חברי הקבינט ואישים נוספים. בנוסף שירת כמפקד מחלקה ומדריך צוערים בבסיס קוונטיקו, קצין תכנון במטה חיל הנחתים, קצין מבצעים באגף המבצעים של המטות המשולבים, במחלקת התעופה של חיל הנחתים, וכסגן קצין מבצעים בפיקוד הסייבר של ארצות הברית. ביוני 2016 מונה למפקד כנף הנחתים השנייה. במהלך תפקידו הועלה לדרגת מייג'ור גנרל. ביולי 2018 מונה למפקד פיקוד הסייבר של חיל הנחתים. ביולי 2021 קודם לדרגת לוטננט גנרל ומונה למפקד הפיקוד האסטרטגי של חיל הנחתים. גלייבי בוגר המכללה לפיקוד ומטה של חיל הנחתים, ובעל תואר שני בלימודים צבאים ואסטרטגיה ממכללת המלחמה של הנחתים. מדיה וקבצים בנושא מתיו גלייבי בוויקישיתוף ביוגרפיה באתר חיל הנחתים
תטא בעגלון

θ בעגלון הוא הכוכב השלישי בבהירותו בקבוצת הכוכבים עגלון עם בהירות נראית מדרגה 2.62 (אם לא מחשיבים את אל-נאת' שהיה בעבר חלק מהקבוצה, אך הועבר לקבוצת שור). הקו המחבר את θ בעגלון עם מנקלינן (β בעגלון) מצביע על כוכב הצפון. θ בעגלון הוא כוכב הסדרה הראשית לבן מסוג ספקטרלי A0 VpSi, שכן ספקטרום הקרינה שלו מראה על נוכחות חריגה בגודלה של צורן, כרום וברזל. מסתו מעט פחות מ-2.5 מסות שמש, רדיוסו כ-5.5 רדיוסי שמש, טמפרטורת פניו כ-10,000 קלווין והוא מאיר בעוצמה של פי 200 מעוצמת ההארה של השמש באור נראה ובערך פי 260 בתוספת הקרינה בתחום העל-סגול. בנוסף θ בעגלון פולט גם קרינת X חזקה מהרגיל לכוכב מסוגו. ככל הנראה הסיבה לקרינה זו, כמו גם הסיבה לשכיחות החריגה של יסודות מסוימים בשכבותיו החיצוניות, היא שדה מגנטי חזק שנוצר כתוצאה מסיבוב מהיר של הכוכב על צירו, שמגיע למהירות של כ-77 קילומטרים בשנייה, כך שהוא משלים סיבוב שלם ב-3 ימים, 14 שעות ו-50 דקות. השדה המגנטי אינו אחיד וגורם לכך שגם בהירותו של הכוכב אינה אחידה ולכן בהירותו משתנה במספר מאיות של דרגת בהירות במחזוריות זהה לזמן הסיבוב שלו, ובשל כך הוא מסווג כמשתנה α2 בכלבי ציד. במרחק של כ-3.75 שניות קשת מ-θ בעגלון יש כוכב נוסף עמום יותר עם בהירות מדרגה 7.14 שנקרא θ בעגלון B. כוכב זה הוא כוכב הסדרה הראשית צהוב מסוג ספקטרלי G2 V, דומה לשמש, אך בהיר ממנה. מסתו מוערכת בכמסת שמש אחת ונראה שהוא מקיף את הכוכב הראשי במסלול קרוב למעגלי שרדיוסו כ-190 יחידות אסטרונומיות (יותר מפי 4 מהמרחק של פלוטו מהשמש) ובזמן הקפה של כ-740 שנים. θ בעגלון באתר של ג'ים קלר תטא בעגלון, בבסיס הנתונים SIMBAD לגרמי שמיים אסטרונומיים SIMBAD: θ Aurigae P. North: Do Si stars undergo any rotational braking?, Astronomy & Astrophysics, vol. 334, p. 183 (1998) T. W. Edwards: MK classification for visual binary components (as ADS 4566), The Astronomical Journal Vol. 81, No. 4, p. 246 (1976) S. J. Adelman, H. Hensberge & W. van Rensbergen: General study of the apparently average magnetic AP star Theta Aurigae. I - Data and method, Astronomy & Astrophysics Supplement Series, vol. 57, p. 128 (1984) לפי סוג ספקטרלי J. B. Rice & W. H. Wehlau: The range of abundances of iron, chromium, and silicon over the surfaces of the CP stars Epsilon Ursae Majoris and Theta Aurigae, Astronomy & Astrophysics, vol. 246, no. 1, p. 195 (1991) C. Schröder & J. H. M. M. Schmitt : X-ray emission from A-type stars, Astronomy & Astrophysics, Vol. 475, Iss. 2, p. 677 (2007) General Catalogue of Variable Stars: θ Aurigae
רלף גונזלבס

רלף גונזלבס (באנגלית: Ralph Gonsalves, נולד ב-8 באוגוסט 1946) הוא פוליטיקאי המשמש כיום כראש הממשלה הרביעי של סנט וינסנט והגרנדינים, וכמנהיג מפלגת העבודה המאוחדת (ULP). נולד באי סנט וינסנט למשפחה של איכרים ואנשי עסקים שהגיעה לאיים בשנת 1845. הוא למד בבתי ספר קתוליים ובהמשך סיים תואר ראשון בכלכלה באוניברסיטת איי הודו המערבית. בשנת 1971 חזר לאוניברסיטה וסיים תואר שני במדע המדינה. בשנת 1974 סיים את הדוקטורט במדע המדינה באוניברסיטת מנצ'סטר. גונזלבס מכהן כחבר פרלמנט מאז שנת 1994. באותה השנה הוקמה מפלגת הלייבור במתכונתה הנוכחית וגונזלבס החל לשמש כסגן יו"ר המפלגה. בשנת 1998 הפך למנהיג המפלגה. נבחר לראשות הממשלה לאחר בחירות שהתרחשו בשנת 2001, והוא ראש הממשלה הראשון ממפלגתו. הוא המשיך וזכה בבחירות שנערכו בשנים 2005, 2010 ו-2015. בשנת 2009 הוביל משאל עם בנושא החלפתה של אליזבת השנייה, מלכת הממלכה המאוחדת בנשיא עצמאי, אך 55.64% מהמצביעים דחו את השינויים המוצעים. נשוי בפעם השנייה ויש לו ארבעה ילדים. מדיה וקבצים בנושא רלף גונזלבס בוויקישיתוף רלף גונזלבס, ברשת החברתית אקס (טוויטר)
יחסי גרמניה–לוקסמבורג

בין הרפובליקה הפדרלית של גרמניה לבין הדוכסות הגדולה של לוקסמבורג מתקיימים יחסים דיפלומטיים מלאים, ואף שיתוף פעולה בנושאים שונים. כמו כן השתיים חברות באיחוד האירופי ובנאט"ו. בשנת 1815 הצטרפה לוקסמבורג לקונפדרציה הגרמנית, ובמבצריה ישב חיל מצב פרוסי, ובהמשך הצטרפה לוקסמבורג לצולפריין. בשנת 1914 פלשו הגרמנים ללוקסמבורג, ונשארה תחת כיבוש גרמני עד לשנת 1918, ובשטחה אף שכן המטה הכללי הגרמני. בשנת 1940 נכבשה לוקסמבורג על ידי גרמניה במהלך המערכה על צרפת ועל ארצות השפלה, ונותרה תחת כיבוש גרמני עד לשנת 1944. לאחר המלחמה הצטרפו לוקסמבורג וגרמניה (כגרמניה המערבית) לנאט"ו ולאיחוד האירופי. כיום היחסים בין שתי המדינות מוגדרים "מצוינים", ונהנים מקשרים פוליטיים, כלכליים, חברתיים, ותרבותיים. שתי המדינות חברות בנאט"ו, באיחוד האירופי, בארגון לביטחון ולשיתוף פעולה באירופה ובזארלורלוקס, ומשתפות פעולה ביניהם במגוון תחומים. מכיוון ששתי המדינות חתומות על אמנת שנגן, המעבר בין הגבולות חופשי ואין שום הגבלת מעבר ביניהם. לוקסמבורג מחזיקה בגרמניה שגרירות בברלין, ו-11 קונסוליות באאכן, ברמן, דרזדן, דיסלדורף, פרנקפורט, המבורג, הנובר, מינכן, זארבריקן, שטוטגרט וטריר. מאידך, גרמניה מחזיקה בלוקסמבורג רק שגרירות בלוקסמבורג . גרמניה היא שותפת הסחר הגדולה ביותר של לוקסמבורג, וכ-30% נפח מהיבוא הכולל של לוקסמבורג הוא מגרמניה. כמו כן באזור הגבול כ-38,400 אזרחים גרמנים עובדים בלוקסמבורג. מדיה וקבצים בנושא יחסי גרמניה–לוקסמבורג בוויקישיתוף אתר על יחסי מדינות
ליגת העל הרוסית בקטרגל

ליגת העל הרוסית בקטרגל (ברוסית: Чемпионат России по мини-футболу) היא ליגת הקטרגל הבכירה ברוסיה, אשר נוסדה בשנת 1991. ליגת העל משחקת תחת חוקי אופ"א וכוללת קבוצות כמו דינה מוסקבה שזכתה 3 פעמים באליפות אירופה ומחזיקת הגביע הביניבשתי לשנת 1997, דינמו מוסקבה שזכתה בגביע אופ"א בקטרגל לעונת 2006/2007 וזוכת הגביע הביניבשתי לשנת 2013, סינארה יקטרינבורג, מחזיקת גביע אופ"א לעונת 2007/2008 וקבוצת גזפרום-יוגרה, שזכתה בגביע אופ"א לעונת 2015/2016. הליגה הרוסית נחשבת לאחת הטובות בעולם והיא ממוקמת במקום השני ברמת הליגות באירופה ולכן מייצגות אותה 3 מועדונים בשלב הבתים של ליגת האלופות בקטרגל. אין דירוג רשמי על פי שיטת הדירוג של אופ"א אך על פי תוצאות הקבוצות הרוסיות בליגת האלופות בקטרגל ניתן לראות שרק הליגה הספרדית טובה ממנה: הליגה נערכת בשני שלבים: עונה סדירה בת 22 מחזורים ושלב הכרעה בה נוטלות חלק שמונה הקבוצות הטובות ביותר בטבלת הליגה. בשלב הפלייאוף נערכים משחקים בשיטת הטובה משלוש, משלב רבע הגמר ועד לגמר הטורניר. ליגת העל הרוסית בקטרגל נשים הגביע הרוסי בקטרגל אתר האינטרנט הרשמי של ליגת העל הרוסית בקטרגל ליגת העל הרוסית בקטרגל, ברשת החברתית פייסבוק ליגת העל הרוסית בקטרגל, ברשת החברתית אקס (טוויטר) אתר התאחדות הקטרגל הרוסית Futsalplanet.com (באנגלית) http://www.sportstats.com/futsal/russia/superliga-2012-2013/standings
קרלי קולון ג'וניור

קרלוס אדוין "קרלי" קולון ג'וניור (בספרדית: Carlos Edwin "Carly" Colón, Jr; נולד ב-21 בפברואר 1979), הידוע יותר בשם הבמה שלו, קרליטו הוא מתאבק פוארטו ריקני, המופיע בארגון ההיאבקות WWE, בתוכנית הדגל Raw. קולון הוא בנו של המתאבק המפורסם קרלי קולון, ממנו ירש גם את שמו. קולון מתאבק תחת שם הבמה "קרליטו קריביאן קול", כלומר: "קרליטו המגניב מהקריביים". דמותו של קרליטו היא של אדם שחצן וגס רוח, הנוהג לירוק שיירי תפוח בפני אנשים שכלפיהם הוא בז. בהופעת הבכורה של דמותו, קולון הוצב מול המתאבק הפופולרי ביותר בארגון, ג'ון סינה, בקרב מבוים במסגרת התוכנית סמאקדאון. קולון ניצח בקרב ודמותו נשלחה הישר לעלילות הראשיות ביותר במופעי הארגון. על פי העלילה, שומר ראשו של קולון דקר באותו ערב את סינה, והדבר תרם לטיפוח רגשות הנקם של הדמות המפסידה. העלילה הגיעה לשיאה כאשר סינה ניצח את קולון בקרב מבוים אחר, זמן מה לאחר הראשון. דמותו של קולון זכתה לפופולריות רבה ומלבד סינה, הוא צוות עם מתאבקים פופולרים רבים, כגון קורט אנגל, אדי גאררו, ביג שואו ורוב ואן דאם. עלילותיו של קולון שולבו פעמים רבות עם דמות שומר ראשו, חסוס. קולון עבר לתוכנית Raw וגם שם שולב הישר בעלילות הראשיות. בתוכנית זו דמותו עומתה כבר בהופעתה הראשונה עם דמותו של המתאבק שלטון בנג'מין. בין העלילות הרבות בהן היה מעורב דמותו נכנסה לסכסוך עם דמויותיהם של ריק פלייר, מיק פולי, ואף חזרה לעימותים נגד ג'ון סינה, תוך שהיא מצוותת יחדיו עם דמות המתאבק של כריס ג'ריקו. הדמות עימה היה מצוות קולון במשך מרבית התקופה היא דמותו של כריס מאסטרס. דמויות השניים פעלו יחדיו בקרבות רבי משתתפים, בין השאר במופעים הראשיים של ה-WWE, כגון רסלמניה 22 ורויאל ראמבל. כמובן, גם עלילה זו לא הייתה פשוטה והייתה סבוכה אף יותר, כאשר במהלכה דמותו של קולון "בגדה" מספר פעמים בדמותו של מאסטרס וגרמה להדחתו. מעשים אלו תרמו להיווצרות התדמית השלילית לה קיוו תסריטאי ה-WWE ונתנו להם מניע עבור קו העלילה החדש, במהלכו נאבקו שתי הדמויות ביניהן כיריבות. בזמן זה זכה קולון בשיא הפופולריות בקריירה, כאשר דמותו נבחרה למופע ראשי במסגרת רשת השידור NBC, במסגרתו שולבה בקרב מבוים בין ארבעה מתאבקים ואף ניצחה בו. מדיה וקבצים בנושא קרלי קולון ג'וניור בוויקישיתוף קרלי קולון ג'וניור, ברשת החברתית אקס (טוויטר) קרלי קולון ג'וניור, באתר Online World of Wrestling
יקב מורד

יקב מורד הוא יקב בוטיק ביקנעם עילית המייצר שיכר (יין שלא תסס מענבים) ממגוון רחב של פירות, ירקות וצמחי תבלין (רימונים ,פסיפלורה, קינמון, מרווה נענע, ועוד רבים אחרים). היקב נוסד בשנת 1999 על ידי יעקב מורד, אשר שימש גם כיינן הראשי שלו, ואשתו אתי, לאחר כ-30 שנים בהם הכינו יינות כתחביב במרתף ביתם, בצנצנות של 5 ליטרים. בשנת 2017 פרשו יעקב ואתי לגמלאות. היקב זכה לביקורים של ידוענים כגון השף חיים כהן, גיל חובב, אבי קושניר, אודטה דנין ואחרים. ביקב הקטן תססו יינות השיכר במכלי זכוכית שדרכם ראו המבקרים את התסיסה. אתר האינטרנט הרשמי של יקב מורד יקב מורד, ברשת החברתית אינסטגרם יקב מורד, ברשת החברתית פייסבוק יאיר גת, ‏בדרך לצפון: משתכרים מאשכוליות ביוקנעם, באתר ‏מאקו‏, 11 ביוני 2009 השיכר-של-יקב-מורד-רק-לא-מענבים ערך זה הוא קצרמר בנושא כלכלה. אתם מוזמנים לתרום לוויקיפדיה ולהרחיב אותו.
קנת' ר. טימרמן

קנת ר. טימרמן (באנגלית: Kenneth R. Timmerman; נולד ב-4 בנובמבר 1953) הוא סופר פוליטי ופעיל שמרני אמריקאי. חיבר את הספר "הטילטול: חשיפת את ג'סי ג'קסון האמיתי". טימרמן גם כתב על התפשטות הנשק להשמדה המונית במזרח התיכון. מומחה ל-Wikistrat (אנ'). היה המועמד הרפובליקאי לשנת 2012 להיות נציג מחוז מרילנד בבית הנבחרים של ארצות הברית, אשר התמודד מול כריס ואן הולן הדמוקרט. טימרמן הפסיד לוואן הולן, כשהוא זוכה ב-33 אחוזים בעוד ואן הולן נתמך על ידי 63% מהבוחרים. בשנת 2000 היה טימרמן המועמד הרפובליקאי להיות סנטור ארצות הברית ממרילנד. טימרמן הוא מנכ"ל הקרן לדמוקרטיה באיראן (אנ'), ארגון הפועל לתמיכה בתנועות דמוקרטיות באיראן. נולד בניו יורק ב-1953. קיבל תואר ראשון ממכללת גודארד ב-1973 ותואר שני מאוניברסיטת בראון ב-1976. עבר לצרפת, שם עסק בקריירה כסופר, בשנת 1976 הוציא לאור רומן ונובלה. בתחילת שנות ה-80 הפך טימרמן לכתב המזרח התיכון של "אטלנטה ג'ורנל-קונסטיטושן" (אנ') ופיתח מומחיות בנושאי המזרח התיכון וסחר בנשק. ב-1982 נלקח בשבי למשך 24 יום על ידי לוחמי גרילה של הפת"ח בלבנון. היה העיתונאי הראשון שכיסה את אירוע הפצצת החמושים האיסלאמים את שגרירות ארצות הברית ב-1983. בין השנים 1985 ל-1987 טימרמן כיסה כעיתונאי את מלחמת איראן–עיראק ואת תעשיית הנשק במזרח התיכון. זכה בפרס ג'ו פטרוסינו לחקר הדיווחים ב-1987 של קבוצת הרכש האיראנית. בין השנים 1987 ל-1993 פרסם טימרמן את "חדשות ההגנה במזרח התיכון" והיה לכתב בינלאומי לבנושאי ביטחון אלקטרוני. כתב גם מונוגרפות למרכז שמעון ויזנטל על המאמצים של עיראק, של סוריה ושל לוב לרכוש נשק להשמדה המונית. בשנת 2006 היה מועמד לפרס נובל לשלום. Insight Magazine Staff Biography for Timmerman Open Secrets page on Timmerman's fundraising for his Senate campaign Article by Timmerman on "Mullahs Best Friends" published on National Review Online 31 August 2005 Kenneth Timmerman's biography on Wikistrat "Conservative Timmerman tries to capitalize on shift in 8th Congressional District". MarylandReporter.com. October 8, 2012. Retrieved October 21, 2012.
צב רך ענק יאנגצי

צב רך ענק יאנגצי (שם מדעי: Rafetus swinhoei) הוא מין של צב ענקי החי בנהר היאנגצה שבסין. צב זה מצוי בסכנת הכחדה רצינית וכמעט נכחד בטבע, ורק שלושה פרטים חיים ממנו ידועים. זהו צב ענקי וייתכן שהוא צב המים המתוקים הגדול ביותר בעולם. אורכו המקסימלי שתועד הגיע ל-86 ס"מ ונטען שיכול להגיע עד 100 ס"מ. משקלו המקסימלי מגיע ל-220–247 ק"ג. צב זה בעל עיניים קטנות וראש גדול ברוחב 10 ס"מ והוא בעל חדק ארוך. הזכרים קטנים יותר מן הנקבות ובעלי זנב ארוך יותר. הוא נמצא בנהר היאנגצה ובכמה אגמים בסין והוא איטי וצולל עמוק עד לקרקעית. הוא אוכל כל הניזון מצמחייה מימית, עלים, אצות, נבלות, חרקים, חלזונות, סרטני מים מתוקים, דגים ודוחיים. הצבים חיים בבדידות למעט בעונת הרבייה. הצבה עולה לגדת הנהר ומטילה בגומה 20–80 ביצים. באפריל 2019 מתה בגן החיות סוג'ואו בסין הנקבה האחרונה הידועה של המין, ובכך המין הגיע באופן פונקציונלי להכחדה. שלושה פרטים אחרונים ידועים עדיין קיימים, כולם זכרים: שניים בטבע בווייטנאם, ואחד בשבי בסין. מדיה וקבצים בנושא צב רך ענק יאנגצי בוויקישיתוף צב רך ענק יאנגצי, באתר ITIS (באנגלית) צב רך ענק יאנגצי, באתר NCBI (באנגלית) צב רך ענק יאנגצי, באתר Animal Diversity Web (באנגלית) צב רך ענק יאנגצי, בבסיס הנתונים ARKive (באנגלית) צב רך ענק יאנגצי, באתר האנציקלופדיה של החיים (באנגלית) צב רך ענק יאנגצי, באתר GBIF (באנגלית) צב רך ענק יאנגצי באתר הרשימה האדומה של IUCN Brandon Specktor, World's Rarest Giant Turtle Loses Last Known Female, All But Guaranteeing Extinction, Live Science, April 15 2019
ליגת העל הרוסית ברוגבי

ליגת העל הרוסית ברוגבי (ברוסית: Регбийная Премьер-Лига) היא ליגת הרוגבי הבכירה ביותר ברוסיה. בשנת 2004 הליגה אורגנה בשם ליגת הרוגבי המקצוענית (Профессиональная регбийная лига). בשנת 2014 שינתה שמה לפרמייר-ליג הרוסי ברוגבי (Регбийная премьер-лига). יניסיי-STM מטאלורג נובוקוזנצק קרסני יאר סלבה מוסקבה VVA מחוז מוסקבה לוקומוטיב פנזה סטרלה קאזאן דינמו מוסקבה כל מועדון משחק נגד היריב פעמיים; ארבע נקודות מוענקות עבור ניצחון, שניים על תיקו, לא מוענקים נקודות על תבוסה. מאז 2006, הליגה נערכת בשיטת טבלת ליגה ופלייאוף. ארבע הקבוצות הטובות ביותר ממשיכות להתמודד בפלייאוף על תואר האליפות. בשנת 2020 שונתה השיטה כך ששש הקבוצות הטובות ביותר בעונה הסדירה ממשיכות במאבק בפלייאוף, שתיים מהן, שתופסות מקום ראשון ושני, מקבלות כרטיסים ישירים לחצי הגמר. קבוצות שסיימו במקום השלישי עד השישי, במסגרת העונה הסדירה יקבעו שני משתתפים נוספים בחצי הגמר במסגרת משחקי בית וחוץ. קבוצות מהמקום השביעי עד העשירי יקיימו טורניר נפרד. הדרגה העליונה של הרוגבי ברוסיה היא ליגת העל. מתחתיה נמצאות הליגה הרוסית הראשונה ברוגבי (הדרגה השנייה) והליגה הפדרלית (הדרגה השלישית, המהווה לליגת החובבנים) המחולקת לשמונה חטיבות אזוריות: אורל, סיביר, עבר הוולגה, דרום, מרכז, מוסקבה, צפון-מערב וקרסנויארסק. לאחר כל עונה, שתי הקבוצות העליונות בליגה הראשונה מחליפות את שתי הקבוצות התחתונות בליגת העל והאלופות של כל אזור בליגה השנייה מחליפות את כל חמש הקבוצות התחתונות בליגה הראשונה. הליגה השנייה היא הדרגה הנמוכה ביותר של הרוגבי המקצועני ברוסיה. האליפות הלאומית הראשונה ברוסיה, הייתה למעשה אליפות ברית המועצות (Чемпионат СССР по регби) שנערכה בשנים 1936,1938-1939 ובשנים 1966–1991, למעט שנת 1967. במרבית שנות האליפות קבוצות הרוגבי המוסקבאיות היו הדומיננטיות ביותר, לצד קבוצות מקייב, כותאיסי וטביליסי. הקבוצה שזכתה במירב התארים הייתה קבוצת VVA מחוז מוסקבה, שהיא קבוצת אקדמיית חיל האוויר ע"ש גגארין מהעיר מונינו שבמחוז מוסקבה, שזכתה ב-9 אליפויות. הליגה פעלה בתור הסופרליגה הרוסית ואורגנה מחדש בשנת 2005 בשם "ליגת הרוגבי המקצוענית" (Профессиональная регбийная лига). הליגה הוקמה בדמות הליגה האנגלית ברוגבי ואיחדה תחתיה את כל קבוצות הרוגבי הרוסיות. בשנת 2014 אורגנה מחדש בחסות פדרציית הרוגבי הרוסית בשם "הפרמייר-ליג הרוסי ברוגבי", או ליגת העל הרוסית ברוגבי (Регбийная премьер-лига) וארגון הליגה המקצוענית שניהל קודם את הליגה פורק והפך למלכ"ר. אתר האינטרנט הרשמי של ליגת העל הרוסית ברוגבי (ברוסית) ליגת העל הרוסית ברוגבי, ברשת החברתית פייסבוק ליגת העל הרוסית ברוגבי, ברשת החברתית אקס (טוויטר) פדרציית הרוגבי הרוסית מידע על הרוגבי הרוסי (ברוסית) הרוגבי הרוסי, סטטיסטיקה (ברוסית) אתר ליגת הרוגבי המקצוענית ערוץ היוטיוב הרשמי אתר רשמי ПРЛ будет реорганизована в некоммерческое партнерство Вся статистика чемпионатов России по регби Молодой Ленинец // 2001, № 35 Жестокий разгром в финале чемпионата России. «Енисей» смял «Локомотив» в Красноярске «Енисей» уничтожил «Яр» в красноярском дерби и вышел в финал. Регбистами восхищались даже рабочие на стройке
יחסי בלגיה–לוקסמבורג

בין ממלכת בלגיה לבין הדוכסות הגדולה של לוקסמבורג מתקיימים יחסים דיפלומטיים מלאים, ואף שיתוף פעולה בנושאים שונים. כמו כן השתיים חברות באיחוד האירופי ובנאט"ו. באזור הולנד ובלגיה של היום, חיו לפני כאלפיים שנה שבטים קלטים וגאלים. בשנת 57 לפנה"ס הרחיב יוליוס קיסר את כיבושי האימפריה הרומית והגדיל את שטחה עד לאזור "גאליה-בלגיקה", אזור החופף לשטחי בלגיה והולנד של היום, אך במאה הרביעית מסר הקיסר יוליאנוס את גאליה-בלגיקה לפרנקים. במאה השביעית הומרה דתם של תושבי המקום לנצרות, ובמהלך ימי הביניים נשלטה בלגיה יחד עם שאר ארצות השפלה בידי ממלכות סמוכות שונות. במאה ה-14 הגיע תור הזהב של המדינות באזור, תחת שליטתו של הדוכס לבית בורגון הצרפתי. בתקופה זו פרחו הכלכלה, התעשייה והאומנות. הערים הפלמיות איפר, ברוז' וחנט שגשגו בזכות ייצור האריגים והבגדים, ובזכות הסחר בהם. בהמשך הפכה אנטוורפן לעיר נמל חשובה שאפשרה העברת סחורות לכל אירופה מהאיים הבריטיים ואליהם. באמצע המאה ה-15 הגיעה השקיעה. ארצות השפלה עברו לידי ספרד ההבסבורגית, ותושביהן פתחו במאבק ארוך נגד שלטונם של הספרדים הקתולים. בשנת 1568 פרצה מלחמת העצמאות של מדינות השפלה, "מרד ארצות השפלה". מלחמה זו ארכה 80 שנה, ובסופה גירשו הולנד והמחוזות בני בריתה את הספרדים מעל אדמתם, ואילו בלגיה ולוקסמבורג נותרו בשליטת ספרד הקתולית ונודעו כארצות השפלה הדרומיות או ארצות השפלה הספרדיות. במסגרת חוזה אוטרכט (1713), שסיים את מלחמת הירושה הספרדית, עברו ארצות השפלה הספרדיות לידי אוסטריה. בעקבות המהפכה הצרפתית פלשו הצרפתים לאזור, ובשנת 1794 כבשו את ארצות השפלה האוסטריות. הכיבוש הצרפתי היה הזרז להתבססות התנועה הלאומית הפלמית, שהתנגדה לשלטון צרפת. ארצות השפלה לשעבר הפכו לחלק אינטגרלי מצרפת, שחילקה אותן מחדש לתשעה חבלים. בקונגרס וינה, אחרי תבוסת נפוליון בשנת 1815, האזור ניתן לשליטת וילם הראשון, מלך הולנד כהממלכה המאוחדת של ארצות השפלה, ושטחי לוקסמבורג היו תחת שלטונו באוניה פרסונלית. כעבור 15 שנה, בשנת 1830, התרחשה המהפכה הבלגית: המחוזות הדרומיים (הקתולים) של ארצות השפלה מרדו בשלטון ההולנדי הפרוטסטנטי. הם זכו בעצמאות, והקימו את ממלכת בלגיה, שכללה כשני שלישים של הדוכסות הגדולה של לוקסמבורג. בשנת 1914 פלשו הגרמנים לבלגיה וללוקסמבורג וכבשו אותם, ובלוקסמבורג אף התמקם המטה הכללי הגרמני. בשנת 1940 נכבשו שתי המדינות על ידי גרמניה במהלך המערכה על צרפת ועל ארצות השפלה, ונותרו תחת כיבוש גרמני עד לשנת 1944. בדצמבר 1944 התחולל בשטחי בלגיה הקרב על הבליטה, שבו ניסו הגרמנים להתקדם לעבר אנטוורפן מחדש, אך נבלמו על ידי בעלות הברית. לאחר המלחמה הצטרפו לוקסמבורג ובלגיה לנאט"ו, ובשנת 1958 הקימו יחד עם הולנד את בנלוקס, שהיוותה את הבסיס שעליו קם מאוחר יותר האיחוד האירופי. כיום היחסים בין שתי המדינות מוגדרים "מצוינים", ונהנים מקשרים פוליטיים, כלכליים, חברתיים ותרבותיים. שתי המדינות חברות בנאט"ו, באיחוד האירופי ובארגון לביטחון ולשיתוף פעולה באירופה, ומשתפות פעולה ביניהם במגוון תחומים. מכיוון ששתי המדינות חתומות על אמנת שנגן, המעבר בין הגבולות חופשי ואין שום הגבלת מעבר ביניהם. לוקסמבורג מחזיקה בבלגיה שגרירות בבריסל, ו-5 קונסוליות באנטוורפן, גנט, ליאז', נאמור ואוסטנד. מאידך, בלגיה מחזיקה בלוקסמבורג רק שגרירות בלוקסמבורג . אתר על יחסי מדינות
מלקולם פורסיית'

מלקולם פורסיית' (באנגלית: Malcolm Forsyth ‏ 8 בדצמבר 1936 - 5 ביולי 2011) היה טרומבוניסט ומלחין דרום אפריקאי-קנדי. בתו היא הצ'לנית אמנדה פורסיית', אשתו של הכנר והמנצח הישראלי פנחס צוקרמן, מי שהייתה הצ'לנית הראשית של תזמורת המרכז הלאומי לאמנויות של קנדה. פורסיית' נולד בפיטרמריצבורג ולמד בקולג' של מריצבורג בדרום אפריקה. הוא למד נגינה בטרומבון, ניצוח והלחנה באוניברסיטת קייפטאון, וסיים את לימודיו שם בתואר BA במוזיקה בשנת 1963. פורסיית' ניגן בטרומבון בתזמורת הסימפונית של קייפטאון במהלך לימודיו לתואר מוסמך, שאותו קיבל בשנת 1966, ובהמשך לדוקטורט במוזיקה, שאותו קיבל ב-1969. בשנת 1968 היגר לקנדה והצטרף להתזמורת הסימפונית של אדמונטון, שם ניגן בטרומבון בס במשך 11 שנים. הוא כיהן כפרופסור למוזיקה באוניברסיטת אלברטה במשך 34 שנים. בשנת 1996 התמנה למלחין הבית ובמשרה זו נשאר עד לפרישתו בשנת 2002. בשנת 1970 חיבר פורסיית את "רישומים מנטאל" לתאגיד השידור הקנדי. בין יצירותיו האחרות קונצ'רטו לפסנתר ותזמורת (1979), "סאגיטאריוס" (1975), ,Quinquefid" ‏ (1976), "אודה אפריקאית (סימפוניה מס' 3)" (1981) ו-Atayoskewin (סוויטה לתזמורת) (1984), שזכתה בפרס ג'ונו ליצירה הקלאסית של השנה לשנת 1987. פורסיית מת ב-5 ביולי 2011, בגיל 74, מסרטן הלבלב. בשנת 1989 עוטר פורסיית' בתואר מלחין השנה הקנדי. בשנת 2003 היה לחבר ב"מסדר קנדה". The Canadian Encyclopedia, (הקישור אינו פעיל, 22.03.2018)"Forsyth, Malcolm" (accessed 13 January 2010) Kennedy, Michael and Bourne, Joyce (eds), "Forsyth, Malcolm", The Concise Oxford Dictionary of Music, Oxford University Press, 2007 (accessed via Answers.com 13 January 2010) Kennedy, Michael (2006), The Oxford Dictionary of Music, 985 pages, ISBN 0-19-861459-4 Primos, Kathy. 1994. "A Life Experience: The Orchestral Works of Malcolm Forsyth." SoundNotes. SN6:12-21. מדיה וקבצים בנושא מלקולם פורסיית' בוויקישיתוף מלקולם פורסיית', במסד הנתונים הקולנועיים IMDb (באנגלית) מלקולם פורסיית', באתר MusicBrainz (באנגלית) מלקולם פורסיית', באתר Discogs (באנגלית) http://www.legacy.com/obituaries/edmontonjournal/obituary.aspx?page=notice&pid=152425344#fbLoggedOut (An hour-long radio interview with Forsyth in 2008)